Aktualni sat s 29. sjednice Gradskog vijeća Grada Samobora, održane 9. srpnja 2020.

**Predsjednik Gradskog vijeća Miran Šoić:** – Sada nam slijedi Aktualni sat pa možemo krenuti.

**Vladimir Skendrović (nezavisni zastupnik):** – Imam jedno pitanje, a za drugo i prijedlog. Iskoristit ću priliku i na samom početku, s obzirom da nam je to vrlo blizu, čestitao bih kolegama iz HDZ-a na veličanstvenoj pobjedi na parlamentarnim izborima. Prijedlog je da to napravi i vladajuća većina, bilo bi korektno i politički oportuno. To je prvi dio priče.

Drugi dio priče i pitanje je zapravo vezan za moju inicijativu za zaštitnim maskicama. Naime, svima je poznato da je državna razina stavila preporuke, nije zakonsko rješenje, ali se primjenjuje kao zakon da se u javnim prijevoznim sredstvima itd., koriste maskice. S obzirom da je značajan dio sredstava od potpora ostao u blagajni, smatram da je trebalo samo simbolična sredstva izdvojiti pa da te zaštitne maske za nekoliko lokacija (autobusni kolodvor, ambulanta, umirovljenici, ljudi slabijeg imovinskog statusa) stavimo na raspolaganje. Dakle, ništa značajno, ali hvalevrijedno, što bi svakako bilo jednostavno realizirati. Nisam dobio neki odgovor, ja sam određenu inicijativu i sam pokrenuo, ne kao vijećnik, na osobnoj razini da ću to napraviti i nisam želio koristiti predizborno vrijeme da ne bi kakve konotacije izazvao, ali sam u emisiji našeg lokalnog radija čuo od dogradonačelnika gdje je izjavio da je samo stvar tehnike da se iz Jaske te zaštitne maske dostave. To je bilo pred dva tjedna i da se ide u realizaciju toga. Stoga, ako mogu dobiti odgovor, kada će to biti riješeno?

**Zamjenik gradonačelnika Željko Stanec:** – Da ne bih sada to izgledalo da me vijećnik Skendrović nagovarao na nešto, jer odmah bi kontra, ali mi smo uvečer dogovorili da, naravno, treba uvijek čestitati pobjedniku ovih izbora i apsolutno s time nemam nikakav problem. Zato u moje osobno ime čestitam vam na dobivenim parlamentarnim izborima, nije niti približno da me Skendrović nagovorio na bilo što, također čestitam u ime mojih kolega. Znači tko je bolji, bolji je, pobjeđuje, i to je to.

Što se tiče ovog drugog prijedloga, odnosno pitanja kojeg je vijećnik Skendrović uputio na tribini gradonačelnika, ima dolje nekoliko milijuna tih zaštitnih maski u skladištu u Jaski. Prosto je nevjerojatno, osobno sam kontaktirao i ravnateljstvom Civilne zaštite i sa Županijskim stožerom civilne zaštite, da jednostavno taj dio materijala koji će, ne znam, možda kroz neko izvjesno vrijeme ili propasti ili se uništiti ili preprodati, ne znam što sve ne, da dostave to lokalnim stožerima. Do dana današnjeg apsolutno nismo dobili nikakvu informaciju. Prvo su rekli da će vidjeti koliko je toga, da će razmisliti preko županije da se to podijeli. Mogu reći da neka sredstva, kao za staračke domove, to uredno isporučuju, mi podižemo ta zaštitna i dezinfekcijska sredstva u županiji. No, međutim, za ove zaštitne maske apsolutno nisu dali neki sluh, a da li će ga dati ne znam i onda bi bilo suludo, po meni, na neki način se dokazivati da sada Grad, a što je za Grad jedan simboličan iznos, kupujemo mi onda te zaštitne maske, kada, još jedanput napominjem, nekoliko milijuna tih zaštitnih maski je dolje na skladištu u Jaski.

**Predsjednik Gradskog vijeća Miran Šoić:** – Znači, onda ćemo i dalje nastaviti da se ovaj prijedlog realizira koliko će biti moguće.

**Lovro Mihelić (HDZ):** – Imam dva pitanja i jedan prijedlog. Sve dolazi od strane grupe građana iz određenih sredina. Evo, prvo grupa građana iz Gornjeg kraja me zamolila da pitam glede završetka rekonstrukcije Zaprešićke ulice. Donji dio je rekonstruiran, time je riješeno pitanje kanalizacije za taj dio Gornjeg kraja. Zanima me koji su planovi i vremenski rokovi za rekonstrukciju gornjeg dijela Zaprešićke ulice? To je onaj dio koji ide sve do Dubrave Samoborske. Kada će se time riješiti pitanje kanalizacije i oborinskih voda?

Drugo pitanje dolazi od mještana Gradske četvrti Perivoj. Trenutno je u tijeku totalna rekonstrukcija Ulice Ante Starčevića, a koliko znam tamo je planiran završetak za 15. kolovoza o.g. Većina stanara traži postavljanje uspornika ili, popularno, "ležećih policajaca" u toj ulici. Razlog je prijašnje divljanje vozača. Dakle, pojedinci dosta bijesno voze kroz tu ulicu, a to će se novom cestom i pogoršati. Stanari su izloženi velikoj opasnosti po život, a ujedno je ta ulica i veza dviju glavnih cesta u Samoboru, govorimo o Ulici bana Josipa Jelačića i Ulici grada Wirgesa. Također, jedan od dodatnih razloga je da se u toj ulici nalazi objekt za čuvanje djece, restoran, obiteljske kuće, pa mislim da su to dovoljni razlozi da se postave dva uspornika, jedan u gornjem dijelu, jedan u donjem dijelu ceste.

Prijedlog, ustvari trebalo je biti pitanje, pa sam ga malo konstruirao u prijedlog kako ne bih kršio Poslovnik. Iz Kladja mi mještani javljaju da je tamošnji sportski centar u dosta lošem stanju, da nije pokošeno, da je neuredno, da su se tamo počele skupljati razne štetočine (zmije, štakori itd.), pa me malo začudilo da mještani kontaktiraju nas oporbene vijećnike, pogotovo kada gradonačelnik živi u tom mjestu. Djeca ne mogu koristiti to igralište, ne samo djeca, nego mladi i stariji. Predlažem da se u što kraćem i bržem roku taj objekt uredi i da se nastavi uređivati da ne bude više tako zapušteno.

**Zamjenik gradonačelnika Željko Stanec:** – Evo, idem od ovog zadnjeg prijedloga, jer nije pitanje nego prijedlog. Moram se zahvaliti mladom vijećniku Lovri što brine i što njega zovu ljudi iz Kladja da on riješi problematiku tog sportskog igrališta. Kada bi netko više znao od mene što se dešavalo na tom igralištu, a da Lovro to zna, onda bih to i prihvatio kao neki prijedlog. No, međutim odgovor je bio na tribini. Grad Samobor će, odnosno trgovačko društvo Komunalac, urediti to igralište, znači pokosit će ga. Treba se naći neka organizirana grupa koja će i dalje održavati to igralište. Znači, ako hoćemo da se na igralištu igra nogomet, isto treba minimalno jedanput pa čak i dva puta tjednom kositi. Sva sportska igrališta, a ima ih sedamdeset osam na području Grada Samobora, doslovce ne možemo zahtijevati od Komunalca da to sve uređuje. Grad Samobor može preko mjesne samouprave za bilo koji mjesni odbor, a to smo naravno i pokazali, za bilo koju grupu građana i unutar mjesnog odbora, organizirano, naravno, kupiti kosilicu, kupiti flaksericu, sve ono što je potrebno za održavanje igrališta. Mislim, mladi gospodine, ne trebate na taj način tražiti neke nadstandarde, za mene nadstandarde, da trgovačko društvo Komunalac, odnosno građani Grada Samobora, plaćaju sve ono što bi netko mogao na neki način napraviti sam, odnosno uz podršku Grada Samobora.

Što se tiče drugog pitanja, odnosno rekonstrukcije Ulice Ante Starčevića, ta je kompletna ulica u rekonstrukciji. Rok radova ste i sami rekli, 15. kolovoza, i već je u samom projektu kod izrade projektne dokumentacije, jer znamo da bilo na kojem mjestu gdje radimo nove ulice i rekonstrukcije da se pojavljuju odmah zahtjevi za "ležećim policajcima", tako da je to u projektnoj dokumentaciji već isprojektirano.

Što se tiče Zaprešićke ulice i rekonstrukcije, dali ste uvod da je kompletno napravljena nova kanalizacija i svi novi priključci i taj dio od četiristo pedeset metara ulice je rekonstruiran, a ovaj drugi dio, što ste me pitali, nije u planu za ovu godinu.

**Lovro Mihelić:** – Samo da odgovorim u svezi prijedloga. Nisam znao da to nije u ingerenciji Komunalca, to igralište. Pretpostavljao sam, kada su mi javili ljudi koji govore o tome, da znaju što pričaju. Međutim, trebalo bi, ako ništa drugo mjesni odbor, a govorim o svom primjeru u Vrbovcu, jer, kao što znate, imamo lijepo igralište odbojkaško, malo nogometno, i mi njega sami održavamo kao mjesni odbor, imamo svoju kosilicu. Možda ne bi bilo loše porazgovarati tamo s mjesnim odborom, a bio bi red, ako je tako, da oni sami brinu o tom igralištu.

**Irena Franceković (nazavisna vijećnica):** – Danas imam samo jedno kratko pitanje, odnosno jednu pohvalu i jedno pitanje, a odnosi se na Mjesni odbor Gradna. Mještani Mjesnog odbora Gradna zahvaljuju što je napokon, nakon pet godina, počela se provoditi prva komunalna akcija u njihovom mjestu. Navodno je tamo kod kapelice napravljeno nekakvih trideset do četrdeset metara nogostupa i započeta je izgradnja ugibališta za autobus, za stanovnike i za djecu koja tamo čekaju autobus za školu. Međutim, pitanje se odnosi na to da sada, a ti radovi su se izvodili prije izbora, da su radovi obustavljeni, ostala je tabla, ostala je nedovršena izgradnja, te strehe za čekaonicu. Pitanje je da li će radovi na tome ostati ili će se ove godine završiti?

**Zamjenik gradonačelnika Željko Stanec:** – Naravno da će se završiti, nikakav to nije bio predizborni trik, odnosno neka uvertira u predizbornu kampanju. Znači, ono što smo započeli to će se sigurno i završiti.

**Predsjednik Gradskog vijeća Miran Šoić:** – Da li se netko još javlja po općenitim ovim našim pitanjima?

Sada bih ja iznio samo komentar na ove uspornike, koje svi traže. Mi sada radi deset neozbiljnih vozača razbijamo svi drugi automobile. Zapravo bi trebali u bližoj budućnosti sagledati ili kamere postaviti ili nešto drugo, jer ovo je neodrživo. Kada idem doma imam šest uspornika dok dođem doma i još traže da se uspornici postave. Uglavnom se svi građani pridržavaju reda i brzine, međutim, radi par njih koji se ne pridržavaju mislim da ćemo morati razmišljati da vidimo u okviru izvršne vlasti da se na pojedina mjesta stvarno stave kamere pa kada će netko kaznu platiti onda će početi razmišljati. Ovo je sve točno što je Lovro rekao. Samo sam toliko htio reći, jer me to toliko muči kad vidim da ljudi traže uspornike, a zapravo nam je jeftinije kamere ugraditi pa kada dobiju kaznu onda će početi razmišljati budu li tako vozili ili ne.

Ima li još kakvih pitanja?

Ako nema, onda bih ja prešao na ono što je vijećnik Skendrović predložio da malo oko te 5G mreže prodiskutiramo na Aktualnom satu, a danas je bilo i pitanja na radiju o tome.

Inicijativu je potpisalo pedesetak građana, a vjerujem da je i svaki od vas dobio tu inicijativu, jer kažu da je dostavljeno svim vijećnicima o prijedlogu uvođenja moratorija na implementaciju 5G mreže u Samoboru i okolici. Dakle, oni tu navode da se pojavljuje rizik uvođenja 5G mreže u Samoboru i da bi se zapravo trebao uvesti moratorij te da se na svjetskoj razini sve više govori o 5G mreži i njenim učincima na čovjeka i na okoliš. Dakle, o štetnosti nove mreže, koja dolazi iz smjera korporacijskih subjekata zasnovanih na interesima, postoje brojne znanstvene studije koje ovu tehnologiju ocjenjuju kao rizičnu. Ja ne bih sve čitao, nego samo ove naznake, da možemo lakše prodiskutirati. Slijedom svih tih navedenih elemenata predlažu članovima Gradskog vijeća Samobor da donesu odluku o uvođenju moratorija na implementaciju 5G mreže na području Samobora i okolice, do trenutka kada bi se, neovisno o studiji, moglo potvrditi da ne postoje uzročno posljedični štetni učinci dotične mreže na čovjeka i okoliš. Pozivaju se dalje na zakone, koji nam dalje otvaraju prostor da bi se to dogodilo, i kažu da ne postoje nikakve pravne prepreke u donošenju odluka o moratoriju toga. Temeljem tog dopisa mole ovo Gradsko vijeće da raspravi o prijedlogu uvođenja moratorija na implementaciju 5G mreže i da se stavi na dnevni red iduće sjednice. Sjednicu planiramo u prvoj polovici devetog mjeseca.

Ako ja mogu još malo dodati tome, da su tu dva problema otvorena koja jesu. Jedan problem je da zapravo dozvole za uporabu te frekvencije daje državna agencija HAKOM na temelju strategije razvoja G5 mreže, europske strategije i hrvatske strategije, i time se obuhvaćeni gradovi Samobor, Sveta Nedelja, Osijek, Rijeka, Split, Krk, Dubrovnik, Hvar, Novalja, Jastrebarsko, Rab, Bjelovar, Novska i Varaždin. Dakle, to su gradovi za koje je izdana privremena dozvola za upotrebu te radio frekvencije u tom pojasu koji je, da sada dalje na nabrajam. Međutim, kada sam razgovarao s HAKOM-om o tom pitanju rečeno mi je da je uporabu mreže zapravo dalo Ministarstvo zdravstva, jer ono je nadležno i ocjenjuje da li taj dio zračenja utječe ili ne, i oni su zapravo njima dali pozitivan stav oko toga. Druga stvar koja se tu pojavljuje je pitanje primjene mreže 5G prema studijama na europskoj razini, koje tvrde da bi se mogla povećati produktivnost za više od šest posto, i to čak u onim područjima u kojima Hrvatska najviše zaostaje u Europskoj uniji. Dakle, to su neke te naznake koje su oni napisali u tim dokumentima koje nam daju, a gdje se to sve može koristiti - od kvalitetnijeg zdravstva, prometa, poljoprivrede, gospodarstva, itd. Sigurno je da mi primjenjujemo i da se danas ljutimo na tu brzinu mreža i ovu je u redu što su građani inicirali, budući da vi i ja možemo reći da nemamo nekog većeg saznanja, osim ove brzine koja nas sredi, ako na internetu ne možemo nešto brzo riješiti ili dobiti podatak.

Prvu takvu peticiju je pokrenuo Grad Hvar. Jutros sam razgovarao s pročelnikom iz Hvara i oni su također na temelju inicijative građana donijeli odluku da bi osnovali jedno neovisno tijelo koje bi to trebalo istražiti, ili ne znam na koji način, jer nije baš sasvim jasno tim službama koje su donijele takvu odluku i istu su uputili u nadležna ministarstva da se na temelju toga pokrene ispitivanje. Mjesec dana je već prošlo, a oni, nažalost, nisu dobili od nadležnih tijela odgovor da bi mogli postupiti dalje i sada čekaju deveti mjesec, kao i mi, pa će ponovno raspraviti, ukoliko dobiju odgovor pozitivan od nadležnih tijela da će ići dalje, a ukoliko ne, da onda ne znaju što će onda učiniti. Evo, tu smo da raspravimo i samo da kažem da sam uputio dopis prema HAKOM-u i zatražio da do kraja mjeseca, jedan dan, dođe dvoje stručnjaka i pojasne ljudima i nama vijećnicima i zainteresiranim građanima, da nešto o toj temi kažu, s time da se pozovu i predstavnici Ministarstva zdravstva koji se bave time, kažu što su proveli i na koji način su došli do podataka i da se zapravo što bolje u tom dijelu informiramo, pa da možemo onda neke meritorne odluke donositi. To je ono što je učinjeno.

Otvaram raspravu za pitanja i prijedloge.

**Vladimir Skendrović:** – Mene osobno veseli da je ovo tema o kojoj ćemo se vjerojatno svi vrlo lako složiti, a to je činjenica da vrlo rijetki od nas, možda netko više, netko manje, raspolažemo s dovoljno relevantnih informacija o samoj mreži. Osobno čitam, pitam, tražim, pa kažu da je to manje štetno od mikrovalne pećnice, do toga da je jako štetno. Dakle, ne želim zauzimati stav, jer ne znam puno o tome, i bilo bi stvarno smiješno da se određujem na taj način. Međutim, želio bih kao vijećnik reći sljedeće - često se spominje na upite građana da je Vijeće donijelo odluku, Vijeće je odlučilo... Ovo Vijeće donosi odluke, to je činjenično, na osnovu određenih prijedloga, da li stručnih službi Grada, da li nekih drugih vanjskih koji su donijeli već gotove elaborate, i onda ih mi samo stavimo na izglasavanje. O tome ne želim ovom prilikom uzimati vrijeme. Međutim, vi ćete se sada jako dobro sjetiti, da malo retroaktivno jednu minutu samo potrošimo vremena, da skinemo tu točku dnevnog reda za neka buduća vremena, a radi se o onom potpisivanju u autobusu, kada smo išli u Graz. Ja ću pogledati mog susjeda, uvaženog i dragog mi prijatelja kolegu Džepinu, sjetit ćete se što smo razgovarali tada u autobusu. Tada je ispalo da smo samo ja i kolegica Franceković protiv, da zaustavljamo tehnološki proces napretka. I tada sam rekao i vama da ni na kraj pameti mi nije da stojim protiv nečega što će široj populaciji donijeti nešto dobro, i meni samom konkretno. Tada je bilo obrazloženje da će širokopojasni internet donijeti bolju protočnost i sve ostalo ovo što je predsjednik naglasio u najširem dijelu tamo gdje toga nema. Isto tako ćete se sjetiti da sam rekao da nam se pod to 5G mreža stavlja, za koju nemamo dovoljno informacija na osnovu kojih bismo mogli donijeti odluku, a da će se netko tom našom odlukom poslužiti, i to se desilo. Sada se po gradu i okolo priča da je Gradsko vijeće donijelo odluku, a nije Gradsko vijeće donijelo odluku o tome. Što se tiče HAKOM-a, HAKOM je donio odluku i preporuku, ali ne obvezujuću, jer i ja sam zvao. Dakle, oni su pružili mogućnost jedinici lokalne samouprave u koju spada i Grad Samobor da ona odobri ili ne odobri implementaciju u određenom dijelu i tu nema prijepora. Međutim, imam prijedlog. Ako nas već ne informiraju, ako nas već ne pitaju, ostavljaju nas skroz po strani, hajdemo se onda postaviti kao Grad. Dakle, ovo nije političko pitanje, ovo nema veze s oporbom i izvršnom vlasti, idemo zaštiti svoje gradske interese. Ako nam već bez pitanja naturaju nešto, mimo naše suglasnosti stavljaju u probni rad i slično, hajdemo to onda kapitalizirati, hajdemo vidjeti što mi to dobivamo na ime toga, ako netko naš prostor koristi zračni, bilo kakav, bez naše suglasnosti. Idemo probati pregovarati. Hoće li Grad Samobor imati besplatan internet na području cijeloga grada itd., sada govorim hipotetski, ali hajdemo vidjeti što mi to možemo ispregovarati na korist najšireg dijela građana i Grada Samobora. Ovako, dok nemamo dovoljno podataka, dok se prebacuje loptica s jednih na druge, da li je HAKOM, da li je država, da li je grad, da li je teleoperater... Taj teleoperater, koji je bez pitanja, samo na osnovu odluke HAKOM-a si dozvolio da uđe u probno ispitivanje s deset baznih stanica, smatram da bi trebalo vidjeti koji su naši pravni okviri. Ne da zaustavimo to, nego da vidimo da li smo mi tu oštećeni i da li imamo kakvu pregovaračku bazu da to na neki način kapitaliziramo. Što se tiče ovog vašeg dijela gdje ste rekli da bi neovisno tijelo trebalo doći ili netko tko nema direktan utjecaj, da ne bi bilo sukoba interesa, da nam svima pojasni, i građanima, ne treba to tribina biti samo za gradske vijećnike, neka ona bude u najširem obliku, koliko epidemiološka situacija dozvoljava. Međutim, bojim se da je kraj sedmog mjeseca ili početak osmog vrlo upitan, jer ipak su godišnji odmori i jako teško će tu biti nekakvu veću zainteresiranost privući kod ljudi. Možda se to ipak ostavi za deveti mjesec, jer ništa se neće desiti do devetog mjeseca, to je moj prijedlog. Mislim da bi dobra posjećenost, dobra informacija, demistificirala dosta stvari i smirila na neki način naše građane, a inicijativi dala mogućnost da, ukoliko su odlučili u određenoj proceduri to gurati dalje, da imaju kvalitetnu i pravovremenu informaciju.

**Predsjednik Gradskog vijeća Miran Šoić:** – Evo, ja sam rekao ono što sam ja poduzeo. Slažem se s time, ako se neće ništa dogoditi, budući da ljudi traže da stavimo na sjednicu, pa sam mislio da prije sjednice malo porazgovaramo. Evo, tu je prijedlog drugi da to prebacimo za početak devetog mjeseca, ništa se neće dogoditi.

**Zamjenik gradonačelnika Željko Stanec:** – To je bila isto tema na tribini, isto su me ljudi pitali. Onda sam, otprilike, govorio o ovome što je sada i predsjednik Gradskog vijeća rekao, jer nemam te spoznaje, nemam tu struku da bih mogao govoriti o prednostima, odnosno o štetnosti te 5G mreže. No, međutim, moram reći vijećniku Skendroviću, nije da je netko nekomu podmetnuo u autobusu kada smo išli u gore Austriju u Graz, jer taj sporazum uopće nema veze s 5G mrežom. Taj sporazum je pokrenula Zagrebačka županija, negdje 2015. godine, o tom razvoju širokopojasne mreže na području gradova Samobora, Svete Nedelje i Općine Stupnik. To je vrijednost cca šezdeset i pet milijuna kuna, kako bi sva ona mjesta dobila mogućnost korištenja interneta, odnosno pojačane brzine internet mreže. Nije to da je bilo tko iz Grada ili gradske uprave ili Gradskog vijeća htio na neki način podmetnuti gradskim vijećnicima. Ja tu tezu stvarno ne mogu prihvatiti, ali što se tiče ove 5G mreže, prvi sam, a to sam prije dva ili tri tjedna, kada sam bio na tribini, rekao da Grad Samobor ono što može napraviti je da osiguramo tu tribinu koja će imati stručnu podlogu, da sve zainteresirane strane, od građana, Gradskog vijeća, odnosno vijećnika, da pitaju koje su prednosti, koje su štetnosti, i da se jednostavno znamo prema tome postaviti.

**Vladimir Skendrović:** – Evo, samo da ne bi bilo krivog tumačenja. Dogradonačelniče, možda ste krivo shvatili, ja sam se osvrnuo na razgovor upravo da bi izbjegli tu mogućnost da netko nekomu podmeće; Vijeće, ovo, ono, jer smo kolega Džepina i ja razgovarali baš o tome da ne bi bilo dvojakog tumačenja. To sam ja želio tada izbjeći, ali vidite da je upravo do toga došlo. Dakle, ja to ne apostrofiram, ja samo podsjećam da možda treba odrediti točno od A do B, jer ako ostavite mogućnost da ljudi tumače neke stvari onda se dešava upravo ovo, onda krene priča i ode u nedogled. To je bio smisao i nisam uopće mislio da je netko nekomu podbacio.

**Predsjednik Gradskog vijeća Miran Šoić:** – Evo, imamo zapravo prijedlog, koji je čak i prihvatljiviji, da to sve skupa organiziramo početkom devetog mjeseca, ali da se zna da smo o toj inicijativi raspravili ovdje i da se slažemo da bi trebali doći stručnjaci, jedni koji su za tehnologiju i drugi koji su za zdravstvo, odnosno Ministarstvo zdravstva, te da nam pojasne malo sve nejasnoće koje jesu. Nove tehnologije dolaze svake godine i svake godine je taj vijek tih novih skraćen na minimum, jer praktički svake dvije godine izlazi nešto novoga. Mobitele koristimo svi, a vjerojatno isto zrače, a sada s njima i plaćamo pa više niti novce ne moraš imati u džepu, samo rivaš ove kartice. Nekada su prije sto godina pred autom morali trčati da vele "ide auto, pazite da vas ne pogazi", tako da moramo to sve shvatiti. Tako da je ovo nepoznanica za sve nas, jer nije to da netko više ili manje zna, nego je to nepoznanica i dobro je da se upoznamo i da možemo koristiti.

Sada bih rekao da je Gradsko vijeće ovu inicijativu podržalo i da zapravo organiziramo jednu tribinu za vijećnike, ali i za građane Samobora, tko god je zainteresiran, da se uključi u tu raspravu. HAKOM je pokazao dobru volju pa kada definiramo datum za deveti mjesec, onda ćemo vas izvijestiti.

Ima li još pitanja?

Ako nema, zahvaljujem i zaključujem naš Aktualni sat.